**Vladimir Volfovitš Žirinovski** (ven. Влади́мир Во́льфович Жирино́вский, 25. huhtikuuta 1946 – 6. huhtikuuta 2022) oli venäläinen äärikansallinen poliitikko, duuman jäsen ja Venäjän liberaalidemokraattisen puolueen (LDPR) perustaja ja johtaja. Žirinovski oli liberaalidemokraattisen puolueen ehdokkaana presidentinvaaleissa vuonna 2018.

Perhetausta
-----------

Vladimir Volfovitš Žirinovski syntyi Almatyssa perheensä kuudentena lapsena. Hänen isänsä oli Volf Eidelstein, huonekalutehtailija ja paikallisen juutalaisyhteisön johtaja. Hänen äitinsä oli Aleksandra Makarova. Muutama kuukausi Vladimirin syntymän jälkeen Volf Eidelstein muutti Varsovan kautta Israeliin, jossa hän kuoli liikenneonnettomuudessa vuonna 1983.

Žirinovski käytti vuoteen 1964 asti isänsä sukunimeä. Aiemmin hän kiisti juutalaisen taustansa, joskus taas syntyperästään kysyttäessä sanoi olevansa äitinsä puolelta venäläinen ja isänsä puolelta juristi – mikä voi myös tarkoittaa juutalaista, koska juristi on ollut melko yleinen ammatti juutalaisten keskuudessa. Myöhemmin hän myönsi asian ja kävi Israelissa isänsä haudalla ja tapasi sukulaisiaan.

Opinnot ja ura KGB:ssä
----------------------

Žirinovski opiskeli kieliä, erityisesti turkkia, Moskovan yliopistossa. Hän työskenteli pitkään KGB:ssä ja aloitti 1980-luvulla oikeustieteen opinnot.

Poliittinen ura
---------------

Vuonna 1990 Žirinovski oli mukana perustamassa Venäjän liberaalidemokraattista puoluetta. Hän sai 7,8 prosenttia äänistä kesäkuun 1991 presidentinvaalissa ja jäi kolmanneksi. Joulukuun 1993 duuman vaaleissa Žirinovskin puolue sai lähes neljänneksen äänistä. Joulukuussa 1995 se sai enää 11,18 prosenttia äänistä.

Vuoden 1996 presidentinvaalissa Žirinovski sai 8 prosenttia äänistä. Boris Jeltsin patosi Žirinovskin patrioottista kannatusta liittoutumalla kenraali Aleksandr Lebedin kanssa.

Žirinovski pääsi presidenttiehdokkaaksi kolmatta kertaa vuoden 2000 presidentinvaalissa. Keskusvaalilautakunta oli aluksi hylännyt hänen ehdokkuutensa epäselvyyksien vuoksi. Vaalissa hän sai 2,72 prosenttia äänistä.

Joulukuun 2003 duuman vaaleissa Žirinovskin puolue sai 11,45 prosenttia listavaalin äänistä, mutta koska sillä ei ollut yhtään paikkaa alueiden enemmistövaaleista, se sai vain kahdeksan prosenttia paikoista. Näin sen ryhmä kutistui 18 edustajan kokoiseksi. Žirinovski julisti haastavansa Vladimir Putinin vuoden 2004 presidentinvaaleissa. Hän kuitenkin taipui Putinin kansansuosion edessä, perui haasteen ja tuki puolueensa ehdokasta Oleg Malyškinia.

Poliittiset näkemykset
----------------------

Žirinovskia pidettiin värikkäänä kansallismielisenä oikeistopoliitikkona. Hän piti Neuvostoliiton perustamista laittomana ja vaati Venäjän rajojen palauttamista vuoden 1900 tilaan. Tämä herätti hämmennystä muun muassa Suomessa. Hän sanoi myös uneksivansa päivästä, jolloin Venäjän sotilaat voivat pestä saappaansa Intian valtameren lämpimissä vesissä.

Vuonna 2007 Žirinovski sanoi haastattelussa, ettei sotaa olisi syttynyt eikä rajaa sen jälkeen siirretty, jos Suomi olisi itsenäistynyt laillisesti Venäjästä eikä olisi tukenut Leniniä ja lokakuun vallankumousta. Žirinovski lupasi myös palauttaa Viipurin Suomelle, jos tulee valituksi presidentiksi. Tosin vuonna 2015 hän sanoi, että Suomen pitäisi palata osaksi Venäjää. Tätä hän perusteli sillä, että Suomen itsenäistyminen tapahtui hänen mielestään laittomasti. Suomen tiedotusvälineet ovat nimittäneet Žirinovskia "Suomen-syöjäksi". Hän kannatti myös kansanäänestyksen järjestämistä entisissä neuvostomaissa Venäjään liittymisen puolesta.

Žirinovski oli hyvissä väleissä Irakin entisen johtajan Saddam Husseinin kanssa, ja Yhdysvaltain senaatin tutkimusten mukaan hän hyötyi 8,7 miljoonaa Yhdysvaltain dollaria vuosina 1997–2002 Yhdistyneiden kansakuntien Ruokaa öljystä -ohjelmasta.

Vuonna 1998 Žirinovski lupasi puolueensa tuen homoseksuaaleille, joiden puolesta hän otti voimakkaasti kantaa vieraillessaan pietarilaisella 69-nimisellä homoseksuaalien klubilla. Žirinovski selosti lehdistölle: "Erotiikka on mahdollista ainoastaan saman sukupuolen edustajien välillä. Naisen tehtävä on synnyttää. Homot edustavat planeetan luovaa voimaa. Kaikissa taiteilijoista, kirjailijoista ja säveltäjistä 90 prosenttia on homoja."

Muuta
-----

Žirinovski syytti toukokuussa 1994 *Hufvudstadsbladetia* herjauksesta ja Ruotsalaista teatteria sen siteeraamisesta. Jutun kirjoittajaa suomenvirolaista Jutta Zilliacusta hän vaati rangaistavaksi kunnianloukkauksesta. Vantaan käräjäoikeus kuitenkin totesi, että Žirinovskista sai käyttää nimitystä "huimapää" (ruots. *galenpanna*).

Žirinovski herätti huomiota myös poikkeuksellisella käyttäytymisellään. Hän esiintyi usein julkisesti humalatilassa, ja esimerkiksi vuoden 1995 presidentinvaaliväittelyssä hän paiskasi vedet Boris Nemtsovin kasvoille suorassa televisiolähteyksessä. Žirinovski juhli sittemmin tapauksen vuosipäivää appelsiinimehunheittokilpailulla.
Vuonna 2012 Žirinovski aiheutti skandaalin televisio-ohjelmassa kutsumalla kaikkia artisteja prostuoiduksi pop-laulaja Alla Pugatšovan ollessa paikalla, millä hän ilmeisesti viittasi Pugatšovan tukeen Mihail Prohoroville presidentinvaaleissa.

Vuonna 1995 Venäjällä alettiin myydä *Žirinovskaja*-vodkaa. Sen valmisti rjazanilainen tislaamo. Tuotteella oli tarkoitus rahoittaa presidentinvaalikampanjaa. Pullon hinta oli 18 000 silloista inflaatioajan ruplaa, mikä vastasi noin neljää Yhdysvaltain dollaria. Rjazanin tislaamo sai tuotteesta 3 000 ruplaa, ja tuotteen vähittäishinta oli kolminkertainen muihin vastaaviin kioskeissa myytäviin vodkiin. Žirinovskajan etiketissä Vladimir Žirinovski esiintyy korkea talvilippalakki päässään.

Itä-Ukrainan kriisin aikaan vuonna 2014 duuman lehdistötilaisuudessa Žirinovski uhkaili raskaana ollutta Russia Todayn toimittajaa ja kehotti alaistaan raiskaamaan toimittajan. Toimittaja yritti kysyä, onko Žirinovski kaavaillut vastavuoroisia pakotteita Ukrainalle. Tapausta pidettiin törkeänä, sillä Žirinovski kehotti avoimeen väkivaltaan duuman seinien sisällä.
Syksyllä 2014 Euroopan unioni lisäsi Žirinovskin pakotelistalle hänen Ukrainaa koskevien sanomistensa vuoksi.

Helmikuussa 2022 Žirinovski pääsi uutisotsikoihin ennustaessaan 27. joulukuuta 2021 pitämässään puheessa tarkan päivämäärän, jolloin Venäjän armeija hyökkäisi Itä-Ukrainaan: "Kello neljällä aamulla 22. helmikuuta tulette tuntemaan [uuden politiikkamme]. Haluaisin vuoden 2022 olevan rauhallinen vuosi. Mutta rakastan totuutta, 70 vuoden ajan olen puhunut totta. Se ei tule olemaan rauhallinen. Se on vuosi, jolloin Venäjästä tulee jälleen suuri."

Žirinovski kiisti myös Neuvostoliiton hyökänneen Suomeen vuonna 1939. Toisaalta hän sanoi myös, että Suomi olisi pitänyt miehittää talvisodassa kokonaan. Hän myös uhkasi useita maita ydinaseiskuilla ja vaati Alaskan palauttamista Yhdysvalloilta Venäjälle. Žirinovski piti Ukrainaa Venäjälle kuuluvana.

Vuonna 1998 Žirinovski julkaisi seksologin kanssa kirjoitetun kirjan *Seksin aakkoset*, jossa nationalistinen poliittinen sanoma yhdistettiin seksineuvoihin. Hän pyrki kirjalla saamaan yhteyden äänestäjiinsä ja uskoi nuorten ymmärtävän sanoman.

Sairaus ja kuolema
------------------

Helmikuussa 2022 Žirinovski vietiin Moskovassa Venäjän presidentinhallinnon alaisuuteen kuuluvaan sairaalaan sairaalahoitoon vaikean koronataudin vuoksi. Kuukautta myöhemmin maaliskuussa kerrottiin, että hänet vaivutettiin keinotekoiseen koomaan COVID-19-komplikaatioiden, kuten sepsiksen ja hengitysvajauksen, vuoksi. Venäläismedioiden mukaan 75-vuotiaan Žirinovskin keuhkot olivat vaurioituneet ja hänet oli pantu hengityskoneeseen. Žirinovski oli aiemmin kertonut ottaneensa puolentoista vuoden aikana yhteensä kahdeksan kertaa eri rokotteita koronaa vastaan.

25. maaliskuuta 2022 tiedotusvälineet kertoivat Žirinovskin kuolleen sairaalassa. Useat lähteet, mukaan lukien hänen oma poliittinen puolueensa, väittivät näin tapahtuneen. Kuitenkin hänen perheenjäsenensä, Venäjän terveysministeriö ja Venäjän valtioduuman puhemies Vjatšeslav Volodin kumosivat uutisen nopeasti.

Žirinovski kuoli 6. huhtikuuta 2022. Duuman puhemies Volodin ilmoitti hänen kuolemastaan samana päivänä. Volodinin mukaan Žirinovski kuoli pitkäaikaiseen sairauteen.

Kuoleman jälkeen
----------------

Liberaalidemokraattisen puolueen uusi johtaja Leonid Slutski on ilmoittanut että kaikki Žirinovskin tieteelliset julkaisut, puheet, kirjeet ja lausunnot digitoidaan ja syötetään tekoälylle. Žirinovskilta jäi 30 vuoden ajalta yli 18 000 tuntia haastatteluja ja puheita. Näin luodaan maailman ensimmäinen poliittinen algoritmi, jolle annetaan tieto nykyhetken tapahtumista ja Žirinovski-algoritmin arviot ja ennustukset johtavat Venäjän suotuisaan tulevaisuudenkehitykseen. Puolueen lehdistösihteerin mukaan projekti on täysin koulutuksellinen ja tarkoituksena on tutustuttaa ihmisiä Žirinovskin perintöön ja houkutella mukaan nuoria ihmisiä.

Lähteet
-------

1. ↑  Vandyševa, Olga: Владимир ЖИРИНОВСКИЙ: Все равно я - русский, хоть мой папа - еврей *Komsomolskaja pravda*.  24.4.2007.  Arkistoitu 15.8.2009. Viitattu 20.10.2012. (venäjäksi)
2. ↑  Haaretz.com
3. ↑  HS-haastattelu: Presidenttiehdokas Žirinovski lupaa voiton tullen Viipurin Suomelle Helsingin Sanomat.  Arkistoitu 9.10.2007. Viitattu 29.01.2008.
4. ↑  Venäläispoliitikolta raju ehdotus: Suomi palautettava Venäjälle  7.10.2015. Ilta-Sanomat. Viitattu 23.6.2019.
5. ↑  Venäjän presidentiksi pyrkivä Žirinovski haluaa entisiä neuvostotasavaltoja takaisin osaksi Venäjää Iltalehti. Viitattu 31.12.2017.
6. ↑  Oil-for-Food Benefited Russians, Report Says Washington Post. Viitattu 29.01.2008.
7. ↑  Hakala, Pekka: Zhirinovski ylisti homoja Pietarissa. *Helsingin Sanomat*, ulkomaat, 28.3.1998. Artikkelin verkkoversio (tilaajille)
8. ↑  Uutiskatsaus. *Mitä Missä Milloin 1995*, s. 88. Otava 1994. ISBN 951-1-13254-7
9. ↑  Zjirinovskij får kallas "galenpanna". *Dagens Nyheter* 13.12.1994. (Maksullinen artikkeli.)
10. ↑  video (Arkistoitu – Internet Archive)  
video
11. ↑  video
12. ↑  Жириновский устроил скандал на дебатах с Пугачевой *Lenta.RU*. Viitattu 7.4.2022. (venäjäksi)
13. ↑  Business Week
14. ↑  Arctic Photo
15. ↑  Vladimir Zhirinovski uhkaili raskaana olevaa toimittajaa raiskauksella. *Helsingin Sanomat* 19.4.2014 Viitattu 6.4.2022.
16. ↑  Venäjä | Mediat: Venäjän duumaedustajalla Vladimir Žirinovskilla on pahoja koronaviruksen aiheuttamia keuhkovaurioita – ottanut ainakin seitsemän venäläistä rokotetta *Helsingin Sanomat*.  10.2.2022. Viitattu 7.4.2022.
17. ↑  Ensor, Josie: How the Kremlin's 'jester' appeared to predict the date of Russia entering Ukraine months ago *The Telegraph*.  22.2.2022. Viitattu 6.4.2022. (englanniksi)
18. ↑  Venäläinen pitkän linjan poliitikko, "Suomen syöjä" Vladimir Žirinovski on kuollut *Yle Uutiset*.  6.4.2022. Viitattu 6.4.2022.
19. ↑  Luoma, Jukka Sakari: Zhirinovski opettaa seksiä. *Helsingin Sanomat*, ulkomaat, 29.12.1998. Artikkelin verkkoversio (tilaajille)
20. ↑  Russian Ultranationalist Zhirinovsky Reportedly Hospitalized In Serious Condition With COVID *RadioFreeEurope/RadioLiberty*. Viitattu 6.4.2022. (englanniksi)
21. ↑  Russian State Duma legislator Vladimir Zhirinovsky hospitalized in serious condition in Moscow *armenpress.am*. Viitattu 6.4.2022. (englanniksi)
22. ↑  Paananen, Arja: Vladimir Zhirinovski joutui hengityskoneeseen koronan takia – oli saanut tehosteeksi tehotonta venäläisrokotetta *Ilta-Sanomat*.  9.2.2022. Viitattu 6.4.2022.
23. ↑  Vladimir Zhirinovsky reported dead, Duma Speaker denies reports *AKIpress News Agency*. Viitattu 6.4.2022.   
Telegram Channel 112: Vladimir Zhirinovsky is in a critical condition *Armenian News*. Viitattu 6.4.2022. (englanniksi)
24. ↑  Venäjän valtionmedia uutisoi "Suomen-syöjä" Žirinovskin kuolleen – duuman puhemies kiirehti kertomaan toista *Iltalehti*. Viitattu 7.4.2022.
25. ↑  СМИ ошибочно сообщили о смерти Жириновского. Минздрав и спикер Госдумы заявили, что он жив *BBC News Русская служба*. Viitattu 6.4.2022. (venäjäksi)
26. ↑  Trevelyan, Mark – Liffey, Kevin: Russian far-right politician Vladimir Zhirinovsky dies at 75 *Reuters*.  6.4.2022. Viitattu 6.4.2022. (englanniksi)  
Умер Владимир Жириновский *Tass*.  6.4.2022. Viitattu 6.4.2022. (venäjäksi)
27. ↑

Kirjallisuutta
--------------

* Solovjev, Vladimir – Klepikova, Jelena: *Žirinovski: Pelastus vai perikato?* Suomentanut Esa Adrian. Gummerus 1994. ISBN 951-20-4612-1
* Žirinovski, Vladimir: *Minä, Vladimir Žirinovski*. Jyväskylä–Helsinki: Gummerus, 1994. ISBN 951-20-4638-5.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Vladimir Žirinovski**.
* Vladimir Zhirinovsky: The political entertainer. *Pravda.* (englanniksi)
* Žirinovskin haastattelu maaliskuulta 1992 (Arkistoitu – Internet Archive)
* Владимир Жириновский: Все равно я – русский, хоть мой папа – еврей. *Komsomolskaja pravda* (venäjäksi)

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2018 |
| --- |
|  |
| Ehdokkaat | 
* Sergei Baburin (ROS)
* Pavel Grudinin (Kommunistit)
* Vladimir Žirinovski (Liberaalidemokraatit)
* Vladimir Putin (Yhtenäinen Venäjä)
* Ksenija Sobtšak (GRANI)
* Maksim Surajkin (KPKR)
* Boris Titov (Pravoje delo)
* Grigori Javlinski (Jabloko)

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2012 |
| --- |
|  |
| Ehdokkaat | 
* Vladimir Žirinovski (Liberaalidemokraatit)
* Gennadi Zjuganov (Kommunistit)
* Sergei Mironov (Oikeudenmukainen Venäjä)
* Mihail Prohorov(Sit.)
* Vladimir Putin (Yhtenäinen Venäjä)

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2008 |
| --- |
|  |
| Ehdokkaat | 
* Andrei Bogdanov(Demokraatit)
* Vladimir Žirinovski (Liberaalidemokraatit)
* Gennadi Zjuganov (Kommunistit)
* Dmitri Medvedev (Yhtenäinen Venäjä)

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 2000 |
| --- |
|  |
| Ehdokkaat | 
* Stanislav Govorukhin(OVR)
* Umar Dzhabrailov (Power of Russia)
* Vladimir Žirinovski (Liberaalidemokraatit)
* Gennadi Zjuganov (Kommunistit)
* Ella Pamfilova (For Civic Dignity)
* Aleksei Podberjozkin (Dukhovnojee nasledije)
* Vladimir Putin (Sit.)
* Juri Skuratov (Sit.)
* Konstantin Titov (EDSD)
* Aman Tulejev (Sit.)
* Grigori Javlinski (Jabloko)

 |

 |

|  |  |  |  |  |
| --- | --- | --- | --- | --- |
| 

| * n
* k
* m
Venäjän presidentinvaali 1996 |
| --- |
|  |
| Ehdokkaat | 
* Vladimir Brintsalov (sosialistit)
* Mihail Gorbatšov (sit.)
* Svjatoslav Fjodorov (PST)
* Aleksandr Lebed (Kotimaa)
* Martin Šakkum (Sosialistinen kansanpuolue)
* Juri Vlasov (sit.)
* Grigori Javlinski (Jabloko)
* Boris Jeltsin (sit.)
* Vladimir Žirinovski (liberaalidemokraatit)
* Gennadi Zjuganov (kommunistit)

 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| * n
* k
* m
Venäjän presidentinvaali 1991 |
| --- |
|  |
| Sitoutumaton | 
Valitut ehdokkaat
Boris Jeltsin (presidentti)
Aleksandr Rutskoi (varapresidentti)
 |
|  |
| Kommunistit | 
Valitut ehdokkaat
Nikolai Ryžkov (presidenttiehdokas)
Boris Gromov (varapresidenttiehdokas)
Muut ehdokkaat
Vadim Bakatin
Albert Makašov
Aman Tulejev
 |
|  |
| Liberaalidemokraatit | 
Valitut ehdokkaat
Vladimir Žirinovski (presidenttiehdokas)
Andrei Zavidija (varapresidenttiehdokas)
 |

 |

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Latvia
* Japani
* Tšekki
* Kroatia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* SNAC
* IdRef

 |

 |